Կետե Կրուզե

**«Կետե Կրուզե» (****),** գերմանա-ավստրիական հեռուստատեսային ֆիլմ՝ 2015 թվականին՝ հիմնված հայտնի տիկնիկներ ստեղծող Կետե Կրուզեի կենսագրության վրա:

## Հեռուստաֆիլմի ժանր
Հեռուստատեսային ֆիլմի ժանրը վերաբերում է կենսագրական պատմությանը՝ ստեղծագործական մեկնաբանության տարրերով։ Ռեժիսոր Ֆրանցիսկա Բուխն ասում է, որ երբ իրեն առաջարկեցին նկարահանել ֆիլմ Կետե Կրուզեի մասին, նա միայն մակերեսորեն էր ծանոթ համաշխարհային ճանաչում ունեցող տիկնիկների ստեղծողին։ Նյութեր հավաքելով՝ նկարահանող խումբը տարվեց այս ստեղծագործողի ճակատագրով և նրա հաջողության եզակի պատմությամբ: Բայց միևնույն ժամանակ ֆիլմի բեմադրիչները ներկայացրել են փաստերի իրենց մեկնաբանությունը, որն ամբողջականություն է հաղորդել պատկերին։ Ֆրանցիսկա Բուխի խոսքերով՝ պետք է համարձակություն ունենալ մեկնաբանելու, միայն այդ դեպքում պատմությունը կձեռք բերի իր ուշադրության կենտրոնը (գերմ.՝ Man muss sich trauen zu interpretieren, nur dann bekommt die Geschichte einen Fokus):

## Կերպարների նկարագրություն
**Կետե Կրուզե՝** օրիորդական ազգանունը՝ Կատարինա Սիմոն (գերմ.՝ Katharina Simon)՝ իրական դերասանուհի և նկարչուհի, որը մարտահրավեր է նետել իր ժամանակի կանոններին։ Բանկային ծառայողի արտամուսնական դուստրը, որը չգիտեր հայրական սերը, մեծացել է աղքատության մեջ մոր՝ դերձակուհու հետ, նա սովորել է հաղթահարել կյանքի դժվարությունները և չընկճվել։ Քսան տարեկանում Կատարինան արդեն գլխավոր դերեր էր խաղում բեռլինյան թատրոնում։ Այնուամենայնիվ, նրա կյանքի գլխավոր հոգսը դարձավ բազմազավակ ընտանիքը և ձեռքի աշխատանքով տիկնիկների ստեղծումը ոչ միայն իր սեփական երեխաների համար։ Որպես կարգախոս հնչում են Կետե Կրուզեի խոսքերը. «Եթե երջանկությունը ինքն իրեն չգա, ուրեմն ես պետք է հոգ տանեմ դրա մասին» (գերմ.՝ Wenn das Glück nicht von alleine kommt, dann kümmere ich mich eben selber drum!)։

**Մաքս Կրուզե՝** հայտնի գերմանացի քանդակագործ է, որի փառքի գագաթնակետը եղել է Կատարինա Սիմոնի հետ հանդիպումից առաջ տարիներին։ Ֆիլմում նա արդեն պատվերների հետ կապված խնդիրներ ունի, ինչն էլ կնոջ գործարար հաջողությունների ֆոնին վիրավորում է նրա ինքնասիրությունը։ Մի կողմից Մաքսը զգում է, թե ինչպես է տարիքի հետ մարում իր կարիերան, բայց մյուս կողմից նա սնվում է երիտասարդ կնոջ գաղափարներով:

**Դավիթ՝**, հորինված կերպար է՝ ի տարբերություն իրական Կետեի և Մաքս Կրուզեի։ Բայց ֆիլմում Դավիթը կարևոր դեր է խաղում որպես ընտանիքի հուսալի ընկեր, վստահված անձ և Կետե Կրուզեի փաստաբան, ում նա գաղտնի սիրահարված է նրանց առաջին հանդիպումից ի վեր:

## Սյուժե
Ֆիլմը սկսվում է գեղարվեստականորեն օժտված Կատարինա Սիմոնի մանկության դրվագով, ով հաճախում էր թատերական արվեստի դասերի և երազում է դառնալ դերասանուհի՝ աղքատությունից դուրս գալու համար։ 19 տարեկանում նա իսկապես ստացավ գլխավոր դերը Բեռլինի Լեսսինգի անվան թատրոնի ներկայացման մեջ։ Թատերական պրեմիերայի տոնակատարության ժամանակ Կատարինան ծանոթացավ իր ապագա ամուսնու՝ քանդակագործ Մաքս Կրուզեի և Դավիթի հետ:

Նախընտրելով ազատությունը՝ Մաքսն ու Կետեն մի քանի տարի իրենց մտերիմ հարաբերությունները պաշտոնապես չձևակերպեցին։ Մաքսը, լարված աշխատելով պատվերների վրա և Բեռլինում բախվելով տարբեր խնդիրների, հղի Կետեին խորհուրդ տվեց իրենց առաջին դստեր՝ Մարիայի և թուլացող մոր հետ որոշ ժամանակով տեղափոխվել շվեյցարական Ասկոնա, որտեղ բնակություն էին հաստատում բնության սիրահարներն ու այլընտրանքային կենսակերպի հետևորդները։ Մաքսի խորհրդով հենց այնտեղ Կետեն առաջին անգամ սեփական ձեռքերով ձեռքի տակ եղած նյութերից սկսեց տիկնիկներ պատրաստել իր երեխաների համար։ Ֆիլմի սցենարում ներառված է հորինված կերպար՝ լուսանկարիչ և փաստաբան Դավիթը, ով սիրահարված է Կետեին, հյուրընկալվում է նրա տանը, սիրով խաղում է երեխաների հետ, երբ նրա ամուսինը՝ Մաքսը, երկար ժամանակ բացակայում է Բեռլինում և այլ վայրերում հրատապ պատվերներ կատարելու պատճառով:

Մոր մահից հետո Կետեն երկու երեխաների հետ տեղափոխվում է Գրաց, որտեղ Մաքսը զբաղվում է քանդակագործությամբ, և ինքն էլ սկսում է կավից տիկնիկների գլուխներ քանդակել։ Նա իր նոր աշխատանքները բերում է Բեռլինի KaDeWe խոշոր առևտրի կենտրոն՝ 1910 թվականի Սուրբ Ծննդյան տոնավաճառում «Ձեռագործ խաղալիքներ» բաժնի համար։ Նրա տիկնիկների հանդեպ հետաքրքրությունը և դրանց նկատմամբ աճող պահանջարկը Կետեին դրդում են սեփական արտադրամաս բացել Բադ Քյոզենում վարձու անձնակազմով, ուր տեղափոխվում է ընտանիքը:

Առաջին համաշխարհային պատերազմից հետո հայտնվեցին «Կետե Կրուզե տիկնիկների» նմանակողներ, որոնք նրա անունով վաճառքի էին հանում իրենց էժան արտադրանքը։ Ֆիլմն ավարտվում է «Bing» խոշոր կորպորացիայի դեմ դատական գործընթացով, որտեղ 1925 թվականին Կետե Կրուզեն առաջին անգամ հասավ խաղալիքներ ստեղծողների հեղինակային իրավունքների պաշտպանությանը:

## Գլխավոր դերերում
* Ֆրիդերիկե Բեխտ՝  Կետե Կրուզե
* Ֆրից Կարլ՝ Մաքս Կրուզե
* Ֆրանց Դինդա՝ Դավիթ, փաստաբան և լուսանկարիչ
* Ուրսուլա Շտրաուս՝  Կետեի մայր

## Նկարահանումներ
Նկարահանումների հիմնական մասն անցկացվել է Թյուրինգյան Ալտենբուրգ քաղաքում, որն ընտրվել է սցենարիստ Շարոն ֆոն Վիտերսհայմի կողմից՝ հարմար նկարահանման հրապարակների պատճառով։ Դրանցից շատ կային ընտրելու ինչպես Ալտենբուրգի ներսում, այնպես էլ շրջակայքում։ Բացի այդ, նկարահանումներն անցկացվել են Գյորլիցում, Մյունխենում և Գրացում:

Նկարահանումները տևել են 2014 թվականի հուլիսի 9-ից օգոստոսի 25-ը։ Ֆիլմի բյուջեն կազմել է 4․500․000 եվրո (մոտավորապես):

## Մամուլի արձագանքնր
«Կետե Կրուզե» հեռուստաֆիլմի վարկանիշը բարձր է եղել։ Առաջին անգամ ցուցադրվել է 2015 թվականի ապրիլի 4-ին համագերմանական առաջին ալիքով՝ ֆիլմը հավաքել է 3,02 միլիոն հեռուստադիտող, որոնք հետաքրքրված էին Կետե Կրուզեի ներքին ազատագրման և ինքնահաստատման պատմությամբ, ով իր ժամանակի այն եզակի հաջողակ կանանցից էր, որոնք չեն ժառանգել բիզնեսը, այլ ստեղծել են այն ինքնուրույն։ Տարբեր հեռուստաալիքներով ֆիլմի վերաբերյալ արձագանքներ են հայտնվել դրա ստեղծողների հետ հարցազրույցների տեսքով, ինչպես նաև հոդվածներ տպագիր և էլեկտրոնային հրատարակություններում՝ «Շպիգել», «Frankfurter Allgemeine Zeitung», «Stimme» և այլն։ Հեղինակները նշում էին սցենարիստական-ռեժիսորական լուծման հաջողությունը, դերասանների հաջող ընտրությունը և նրանց համոզիչ խաղը։ Քանի որ հեռուստաֆիլմի գործողությունները ավարտվում են 1925 թվականին, ոմանք ցանկություն են հայտնել տեսնել դրա շարունակությունը հաջորդ սերիայում:

## Տեսահարցազրույց
* Կետե Կրուզեի դերը մարմնավորած դերասանուհու հարցազրույցը 

## Ծանոթագրություններ

## Հղումներ
* Кете Крузе (фильм)  на сайте Internet Movie Database
* Трейлер фильма (1:54 мин.) 

Կատեգորիա:2015 ֆիլմեր
Կատեգորիա:Ավստրիական ֆիլմեր
Կատեգորիա:Գերմանական ֆիլմեր
Կատեգորիա:Գերմաներեն ֆիլմեր